Una lliçó de teatre, astronomia i humor

Arnau Vilardebó amb l´astrònom Albert Plà, ens ofereixen un fascinant, divertit i instructiu viatge per les constel.lacions dins d´un acollidor Planetari. Un espectacle teatral-mitològic-científic, original i engrescador que es beneficia de la proximitat, de la intimitat i la interrelació amb l´Arnau i l´Albert, dins d´un  planetari en el que hi caben 36 espectadors. Com bé diu l´Arnau, “La mitologia grega desborda psicologia pràctica i humor”.
Des de l´inici hi ha una interrelació públic-actor. El mateix Arnau a l´entrada del Museu Marítim saluda a cadascún-a dels espectadors i un cop reunits els acompanya fins el Planetari. Introduïts dins de l´úter planetari, unes esferes celestes adornades a l´estil de l´art naïf amb les figures que configuren segons l´imaginació mitològica les constel.lacions, passen de ma en mà amb petites llanternes que permeten veure-les amb més precisió. La forma lineal de les constel.lacions també poden observar-se mitjançant cintes mètriques articulades.

Desprès d´aquest primer contacte és el mateix públic qui marca el guió demanant saber sobre un o altre signe zodiacal o qualsevol de les altres constel.lacions. L´Arnau Vilardebó, mestre de la narració i de l´expressió corporal, alumne avantatjat de Dario Fo, ens porta pel món mitològic emmirallant-se amb el món actual i posant-li irresistibles tocs d´humor. Sota el cel, en temps real, del Planetari observem les estrelles, els planetes, les constel.lacions i l´aurora boreal.
En aquest 88 infinits es produeix una perfecte conjunció de pur teatre, mitologia, astronomia i humor, que el fan singular i plenament aconsellable.

Sortireu amb un somriure als llavis i un bagatge important de nous coneixements.
Ferran Baile. Recomana, 13 juliol 2014.

______________________________________________________

Pregunteu sobre les constel·lacions
 

Fa molts anys que conec l'Arnau Vilardebò, un excel·lent professional que va organitzar, del 1982 al 2008, la Marató de l'Espectacle a Barcelona, veritable mostra de referència, i que durant un temps, va estar editant un butlletí electrònic molt interessant, sobre cultura alternativa a Barcelona i rodalies, anomenada NIUS (en clara referència a la fonètica de l'anglesa news), que va ser imprescindible per a molts de nosaltres, durant el temps que se'n va ocupar l'Arnau.
També per aquelles èpoques, vaig veure el seu nou espectacle 'Neixen Déus', centrat en narrar, d'una forma divertida, però amb gran rigor,  les relacions entre els déus de les mitologies grega i romana, especialment de la primera.

Ara, ens sorprèn amb aquest espectacle, 88 infinits, on ens proposa un curiós planetari, fet amb regles de fuster (sí, aquelles grogues, de fusta, en trams d'uns 20 cm. i que anaven plegades en un curiós acordió), per representar les constel·lacions dels dos hemisferis terrestres, complementades amb un no menys enginyós joc de mitges esferes, plenes de ninots i joguines que representen aquestes mateixes constel·lacions.
Donats els amplíssims coneixements de l'Arnau sobre mitologia, i els (al menys per a mi) notables coneixements també sobre astronomia i astrologia, aquest no és un espectacle amb un guió fix, sinó que l'Arnau proposa al públic que li pregunti sobre alguna d'aquestes 'constel·lacions' —n'hi deu haver prop d'un centenar— i ell fa l'espectacle explicant la història de cadascuna d'elles, i els Déus, deesses, herois i demés personatges mitològics amb els quals es relacionen, i dels quals prenen nom.

No sé si em considerareu boig, però mentre l'escoltava, m'estaven agafant unes ganes terribles d'arribar a casa i començar a documentar-me sobre l'apassionant història d'aquest univers, tant el d'estrelles com el d'éssers extraordinaris,del qual n'estàvem rebent un petit tast.

Després de la funció, xerrant amb l'Arnau, em vaig assabentar que té projectat fer una versió per a infants de diferents edats i oferir-ho a escoles, perquè per a instituts no ha de retocar gairebé res (com van certificar els riures i els assentiments d'un professor, present a la sessió), i jo diria que resulta altament recomanable per a joves de secundària. S'ho passaran bé, i n'aprendran un niu... i els adults també!
Josep Maria Viaplana. Recomana, 13 juliol 2014.

______________________________________________________

Teatre a la carta

Entrem en un espai nou del Grec. El Museu Marítim, però no és ben bé aquest, l’espai, sinó una mena de bombolla inflable ubicada allà mateix, aparentment petita, on s’hi accedeix com si un entrés en l’úter d’una mare. Un cop dins, veiem que és ample i confortable per a que 40 persones ocupin una cadira cadascuna i deixin encara molt espai per a que el mestre de cerimònies interpreti amb passió les aventures i trapelleries dels déus grecs a través de les constel·lacions (oficialment n’hi ha 88, d’aquí el títol de l’espectacle) que floten sobre els nostres caps.

La cosa té coses de conferència (gens saberuda, eh?), de monòleg, d’improvisació, de clown. Ramon Vilardebò ha fet de la seva passió per l’astrologia i la mitologia grega tot un espectacle molt ben trenat, divertit i interessant. El seu és un treball actoral que captiva l’espectador. Amb un gest es converteix en un porc senglar, ens mostra Hèrcules acabant amb un lleó o ens representa la imatge sinusoïdal d’Afrodita. I ens mira amb cara de... de Zeus! Quina mala llet! La complicitat entre Vilardebò i els déus és total...

Així, a través de les peticions del públic (qui vulgui, pot demanar la història d’una constel·lació, ni que sigui el seu signe zodiacal), descobrim on es troben aquestes presumptes formes animals, vegetals o humanes i coneixem les impagables vivències dels déus de l’Olimp relacionades amb aquests estels: el problema gravíssim d’endogàmia que pateix la mitologia; les escalfors de Zeus en la seva persecució de Nèmesi, que es disfressava d’animals insospitats, al més pur estil Mortadelo; els gelos d’Afrodita; el poc cap d’Hèrcules; que Virgo vol dir nena, “independentment del què hagi fet”; que “hi ha una llei en aquesta ciència per la qual les deesses sempre es quedaran prenyades”.

La participació de l’astrònom Albert Pla és inestimable. Manega un programa propi d’ordinador des del qual ens mostra el cel de Barcelona en el moment, ens fa uns zooms esgarrifosos sobre cúmuls d’estrella, apropant-nos tot d’una uns quants anys llum per mostrar-nos secrets dels cels i, fins i tot, li permet viatjar en el temps: voleu saber com estarà el cel a Barcelona en l’any 99.583 a les 17:20h? Jo ja ho he vist!
Toni Polo. Recomana, 26 juliol 2014

______________________________________________________

L'espai sideral de l'Arnau Vilardebó

Ciència i mite, astronomia i astrologia es donen la mà en aquest espectacle que han volgut batejar com 88 infinits (88 és el nombre de constel·lacions —zones astronòmiques— en que, des de 1923, dividim l'espai). Arnau Vilardebó ens convida a mirar els estels d'un petit planetari instal·lat al Museu Marítim amb l'ajuda de Albert Pla i Sànchez que comanda la nau i posa el to científic a l'expedició. Vilardebó exerceix de mestre de cerimònies i guia del particular viatge a l'espai que ens ofereix, però és el públic qui tria cap on dirigir-se. Com un antic narrador de contes, Vilardebó ens explica els mites relacionats amb les constel·lacions que el públic va escollint. Històries de divinitats grecorromanes, herois i éssers fantàstics -pilars del nostre univers cultural- van desfilant pel petit planetari esquitxats d'anècdotes i acudits del narrador que actualitzen el seu discurs i l'apropen al públic concret que dia a dia omple la sala. No cal insistir en les grans dots per a la improvisació i la pantomima de Vilardebó: senglars o crancs, Ciclop o Saturn... qualsevol ésser pot ser representat (tornat al present) pel  showman en unes poques pinzellades. Anys d'experiència han portat a Vilardebó a un tipus d'espectacle essencial que incideix i insisteix en una de les constants que defineixen el fet teatral: la seva irrepetibilitat. Però també un espectacle que es serveix de les noves tecnologies per apropar-nos el discurs científic: la inestimable col·laboració de l'astrònom Albert Pla i Sànchez ens il·lustra sobre els fenomens astronòmics i ens els mostra com si els observéssim des d'un gran telescopi. L'espai sideral és canviant, més si podem comptar amb projeccions de milers d'anys de diferència i per això —i també per donar una llarga vida al seu espectacle—, podem assistir unes quantes vegades al planetari de les Drassanes: cada funció és diferent de l'anterior i de la següent. Hi han històries per a tots els gustos, edats i condicions i Arnau Vilardebó té l'olfacte i la intel·ligència actoral necessària per conduir a bon port un espectacle de dimensions astronòmiques que ha sabut convertir en una joguina adequada per a tot tipus de públic.  
Iolanda G. Madariaga. Recomana, 31 juliol 2014

